**Nulačetiri, megazin za hakiranje stvarnosti** (poznat i kao *04 megazin za hakiranje stvarnosti*) bio je tiskani časopis/fanzin koji je pokrenuo i izdavao Savez udruga Klubtura od travnja 2004. godine. Časopis je prestao izlaziti u proljeće 2006. godine, no posljednji je broj izašao u studenom 2007. godine. To je bio 17. broj ovog časopisa. Nulačetvorka se bavila raznovrsnim temama s područja alternativne kulture, kulturnim politikama, civilnim društvom i sličnim temama.

Ideja o fanzinu/časopisu
------------------------

Ideja koja je stajala iza pokretanja ovog fanzina bila je proširiti optok informacija o programima i djelovanju udruga, inicijativa i pojedinaca koji djeluju na nezavisnoj kulturnoj sceni i unutar Saveza udruga Klubtura te informirati o sadržajima, programima i natječajima koji nisu tada bili pokriveni u mainstream medijima. Osim te dvije spomenute ideje, prema riječima Krune Jošta u uvodu predbroja iz 2004. godine, ovaj je fanzin imao i još jednu osnovnu ideju, a to je: "informacijski izbombardirati tematsko područje podacima koji se usko tiču neprofitnog sektora, alternativne kulture, kulturne politike, i civilnog društva..."
U prvom redu, časopis se obraćao mlađoj publici.

Povijest
--------

Naslovnica 04 megazina za hakiranje stvarnosti, br. 0 (pilot broj)
Urednici pilot broja bili su: Kruno Jošt, Andrija Vranić, Boris Marić i Tanja Topolovec. Naklada tog broja iznosila je 1000 primjeraka, a donatori su bili Institut Otvoreno društvo te Gradski ured za kulturu Grada Zagreba.
U rujnu 2005. godine časopis započinje s regionalnom distribucijom te je od tada bio dostupan u Beogradu, Novom Sadu, Sarajevu, Mostaru i Skopju što je omogućilo otvaranje prostora za uspostavljanje novih veza među organizacijama i inicijativama koje su nastajale od 90-ih godina 20. stoljeća. Nakon nekoliko objavljenih brojeva, časopis su kao vrijednu i kvalitetnu pojavu na hrvatskoj medijskoj sceni prepoznali razni mediji pa su tako u emisiji Hrvatske radiotelevizije *Transfer* gostovali 18. svibnja 2005. godine Lela Vujanić i Kruno Jošt u jednom od priloga. U 2006. godinu časopis je krenuo u novom, redizajniranom obliku i većim brojem stranica kao i s reorganiziranom sadržajnom strukturom kojom se nastojalo obuhvatiti čitav niz korisničkih grupa.

*04 megazin* distribuiran je po infoshopovima, klubovima i mjestima u kojima su se provodili sadržaji nezavisne kulture, a od 5. broja prodavao se i na kioscima Tiska u Hrvatskoj. Izlaskom na kioske 04 megazin je napravio golemi iskorak pokušavajući postupno doprijeti do većeg broja publike u mjestima udaljenima od centra. Kasnije su časopis prodavali i kolporteri. Ono što se pokazalo presudnim za ovaj časopis bilo je pomanjkanje financijskih uvjeta. Dinamika rada časopisa *04 magazina* uvelike se zasnivala na minimalizaciji troškova te na samoorganizaciji i djelomično na volonterskom radu. Usprkos djelomičnoj tržišnoj orijentaciji, časopis nije mogao opstati u uvjetima tržišne dinamike, ponajprije zbog specifičnog sadržja kojim je ciljao na određeni tip publike koja je bila malobrojna u hrvatskim okvirima, ali i zbog stava kojim se beskompromisno odricao komercijalizacije i stvaranja spektakularnog sadržaja. 
Usprkos interesu čitatelja i entuzijazmu uredničkog tima i suradnika, 'Nulačetvorki' je presudila njezina vlastita, beskompromisna politika – naprosto je bila nedovoljno komercijalna da bi bila interesantna velikim sponzorima.

Posljednji broj dizajnirao je Jadranko Marjanović. Naklada ovog broja iznosila je 750 primjeraka.

Naslovnica 04 megazina za hakiranje stvarnosti, br. 17 (studeni 2007.)

Sadržaj časopisa/fanzina
------------------------

Časopis je pratio sadržaje i izvještavao s različitih događanja kao što su Anarhistički sajam knjiga u Zagrebu, predstavljao alternativne kolektive i inicijative, bavio se temama intelektualnog vlasništva, copyrighta, slobodnog softvera te donosio intervjue s poznatim osobama (umjetnicima, sociolozima, aktivistima, akademicima) poput Johna Zerzana, Jimmyja Walesa koji se bave različitim idejama o alternativnim ekonomskim i društvenim sustavima te o alternativnim načinima organizacije društva.

Obrađivane teme u časopisu kretale su se od kritike globalnog konzumerizma, vodiča za medijske gerilske taktike, razmatranja kulturnih politika i praksi, zagovaranja ljudskih prava, vodiča kroz slobodni softver i softver otvorenog koda do propitivanja društvene stvarnosti u Hrvatskoj kroz teme kao što su odnos prema manjinama, odnos službene politike prema uporabi droga i ovisnicima, mladima na tržištu rada itd.

Posebnu pažnju časopis je posvećivao lokalnom razvoju kulturnih politika te je redovito donosio izvještaje o pomacima lokalnih kulturnih inicijativa.

Urednici i suradnici
--------------------

U prvom broju urednički tim bili su: Lela Vujanić, Pero Gabud, Tanja Topolovec, Kruno Jošt, Vesna Janković, Ivana Armanini i Karolina Pavić. 

Neki od suradnika tijekom godina bili su: Teo Petričević, Tomislav Medak, Marijan Crtalić.
Posljednji broj uredili su: Stjepan Jureković, Katarina Pavić, Janja Sesar, Dea Vidović i 
Emina Višnić. Glavna urednica bila je Dea Vidović.

Popis izdanja
-------------

Sadržaji i teme pojedinih brojeva 04 megazina za hakiranje stvarnsoti:

* br. 0 (travanj 2004.) Clubture mreža, copy-right, copy-left, copy-paste.

* br. 1 (studeni 2004.) Slobodno stvaralaštvo, Nezavisna scena Istre i Kvarnera.

* br. 2 (siječanj 2005.) Operacija Džabelesku – Angažirano izdavaštvo, Zelena mreža i permakultura.

* br. 3 (veljača 2005.) Prvo zagrebačko izdanje festivala Sloboda stvaralaštvu, Strip blok – Aleksandar Zograf, Lets – alternativna ekonomija.

* br. 4 (ožujak 2005.) Radikalni pirati u Amsterdamu, Strip blok – Tomaž Lavrič, Homofobija među nama.

* br. 5 (travanj 2005.) Prvi anarhistički sajam knjiga u Hrvatskoj, John Zerzan u Hrvatskoj, Multikultura – Iran.

* br. 6 (svibanj 2005.) Joseph Beuys + enigma objekta, Javne politike – Pravo na grad, Slobodni i otvoreni softver, Strip blok – Igor Hofbauer.

* br. 7 (lipanj 2005.) Jimmy Wales – Wikipedija, Taktički mediji na talijanski način, Nasilje, nenasilje i pacifizam.

* dvobroj 8/9 (srpanj 2005.) Slobodarske prakse: Yommango, beogradski biro za kulturu i komunikaciju, Ovidiu Tichindelenau, ZMAG – Zelena mreža aktivističkih grupa.

* br. 10 (rujan 2005.) Zvonimir Dobrović – Queer Zagreb, Ponovno zauzimanje javnog prostora (Skvotiranje u Zagrebu, Vratimo javno javnosti), Participativna ekonomija.

* br. 11 (listopad 2005.) Komunikacijski kapitalizam (Jodi Dean – komunikacijski kapitalizam i tehnofetišizam), S manifestacije Operacija: Grad, Festival svjetskog kazališta, Festival eksperimentalnog filma, Terminal 2005.

* br. 12 (studeni 2005.) Deadly marketinške strategije (*product placement*, subliminalno oglašavanje, seksizam, *buy nothing day*), Zooropa – Slovenija.

* dvobroj 13/14 (prosinac 2005.) *Drug policy* u Hrvatskoj, Privatizacija vode, Kraj na zemlji (pravo na azil).

* br. 15 (veljača 2006.) Mladi na tržištu rada u Hrvatskoj, Privatnost na *webu*, Strip blok – Dunja Janković.

* br. 16 (ožujak 2006.) Richard Stallman – GNU, Vlasništvo (abeceda vlasništva, vlasništvo je krađa, odricanje od vlasništva), Drugi ZagrebDox – Kako smo se navukli na dokumentarce?

* br. 17 (studeni 2007.) Kad građani sudjeluju u kreaciji i obrani urbanog krajolika, Strip i striparije hrvatske tranzicije, Dizajn nezavisne kulturne scene.

Izvori
------

1. ↑  Jošt, Kruno. 2004. Pilot broj "04". 04-megazin za hakiranje stvarnosti 0 (2004): 2.
2. 1 2 3 4  Katarina Pavić. 04-megazin za hakiranje stvarnosti. U: Sanjin Dragojević ... et al. Clubture : kultura kao proces razmjene : 2002.-2007. Zagreb : Savez udruga Clubture/Klubtura, 2007. str. 64.
3. 1 2  Katarina Pavić. 04-megazin za hakiranje stvarnosti. U: Sanjin Dragojević ... et al. Clubture : kultura kao proces razmjene : 2002.-2007. Zagreb : Savez udruga Clubture/Klubtura, 2007. str. 63-64.
4. ↑  Nema više hakiranja stvarnosti.

Vanjske poveznice
-----------------

* 04 – Megazin za hakiranje stvarnosti.
* Nema više hakiranja stvarnosti. booksa.hr (2007-11-20).